	
	
	
	



(5–8-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 


[bookmark: _GoBack]Oy: Sentyabr
2-mavzu:                               “Vatan qayerdan boshlanadi?” 
Oilada: Mustaqillik yillari yutuqlari muhokamasi

Ta’limiy: Mustaqillik, tinchlik va birdamlik tushunchalarining mazmuni hamda o‘zaro
bog‘liqligini anglash, mustaqillik yaratgan imkoniyatlarni hayotiy misollar asosida aniqlash;
Tarbiyaviy: Vatanga sadoqat, tinchlik va millatlararo totuvlikni qadrlash, jamoada
hamkorlik qilish va kelajak uchun shaxsiy mas’uliyatni his qilish;
Rivojlantiruvchi: Mustaqil fikrlash, o‘z fikrini erkin bayon etish, turli vaziyatlarni tahlil qilish, xulosa chiqarish va o‘z kelajagi bilan bog‘liq shaxsiy maqsadlarni belgilash ko‘nikmalarini rivojlantirish.

I. Tashkiliy qism - 5 daqiqa

Salomlashish, davomatni aniqlash, sinfni mashg‘ulotga psixologik jihatdan tayyorlash.
O‘qituvchi: O‘quvchilar mashg‘ulotimiz avvalini keling, mavzuga oid bir ajoyib rolik bilan boshlasak.

Yagona Vatan — yagona xalq — yagona kelajak!

Mustaqilligimizning 35 yilligi munosabati bilan O‘zbekiston xalq shoiri Erkin Vohidovning “Seningdirman” she’rini Ixtisoslashtirilgan ta’lim muassasalari agentligi tizimidagi Erkin Vohidov nomidagi ijod maktabi bitiruvchisi Husnirabonu Sobirova ijro etadi.
O‘qituvchi: Qani o‘quvchilar ushbu she’rning mazmuni va ijrosi yoqdimi? Mavzuimizni to‘ldirarmikan?
- Ana endi, uyga berilgan vazifaga o‘tamiz.

II. Asosiy qism - 20 daqiqa

O‘quvchilar 4-5 kishilik guruhlarga bo‘linadi. Avval guruh ichida “Oilaviy fikr varag‘i“dagi fikrlarni bir-biriga aytib beradi. Har bir guruh eng ta’sirli 1 ta fikrni tanlaydi va guruh vakili “mikrofon” qo‘lida butun sinfga taqdim etadi.
O‘qituvchi tomonidan barcha fikrlar tinglanadi, so‘ng doskada “Oilamiz qadriyatlari”
mental xarita tuziladi (til, urf-odat, tarix, mehr-oqibat kabi yo‘nalishlar bo‘yicha guruhlanadi).
Oʻqituvchi: Mustaqilligimizning 35 yillik tantanalarida hurmatli Prezidentimiz Shavkat Mirziyoyev Birinchi, Ikkinchi va Uchinchi Renessans haqida fikr bildirdilar. Prezidentimiz taʼkidlaganlaridek, “Birinchi va Ikkinchi Renessans davrida Muhammad Xorazmiy, Ahmad Fargʻoniy, Abu Rayhon Beruniy, Abu Ali ibn Sino, Mirzo Ulugʻbek, Mir Alisher Navoiy kabi buyuk allomalarimiz bashariyat tafakkuri xazinasini boyitgan”. Keling ushbu fikrdan kelib chiqib bir intellektual oʻyin oʻtkazamiz.
Sinfdagi oʻquvchilarni uch guruhga boʻlamiz. Doskaga jadval chizib Birinchi, Ikkinchi va Uchinchi Renessans davriga oid maʼlumotlar, ixtirolar va allomalar ismlarini yozamiz.
Qani kim chiqadi doskaga?

	№
	Birinchi Renessans
	Ikkinchi Renessans
	Uchinchi Renessans

	1.
	Muhammad Xorazmiy “Al-
Jabr” asari
	Mirzo Ulug‘bek
rasadxonasi
	Yangi O‘zbekiston
universiteti

	2.
	…
	…
	…

	3.
	…
	…
	…



III. Mustahkamlash qismi - 10 daqiqa

Sinf 2 guruhga bo‘linadi. O‘qituvchi Vatanga oid maqolning boshini o‘qiydi, guruhlar 15–20 soniya ichida davomini topadi. So‘ng maqol ma’nosi va oilaviy suhbatdagi fikrlar bilan bog‘liqligi muhokama qilinadi.

Mashg‘ulotning yanada kreativ olib borish uchun maqollar bilan ishlanadi.
O‘quvchilar maqollarni davom ettiradilar:
1. “Tinchlik — ...” (Tinchlik — eng ulug‘ ne’mat)
2. “Vatan ...” (ostonadan boshlanadi)
3. “Yurt tinch — ...” (el tinch)
4. “Birlik bor joyda — ...” (tiriklik bor)
O‘qituvchi maqollarning mazmunini qisqacha sharhlaydi.
“Bir gapda xulosa” texnikasi: har bir o‘quvchi (yoki tanlangan 6–7 nafari) mashg‘ulotdan olgan taassurotini bir gap bilan ifodalaydi. ( Blits-so‘rov)

IV. Biz uchun muhim!
O‘quvchi tomonidan Partfolio qanday tayyorlanishi tushuntiriladi: 8 daqiqa
O‘qituvchi: Bolalar, portfolio tayyorlash aslida unchalik qiyin emas. Keling, birgalikda qadam-baqadam ishlaymiz.
1-qadam. Muqova tayyorlang
Uyingizdan bitta oddiy fayl-jild yoki muqova oling. Bu - sizning portfolioingiz bo‘ladi.
2-qadam. Birinchi varaqqa ismingizni yozing
Fayl-jildining birinchi varag‘iga katta va chiroyli qilib shularni yozing:
1.Ism-familiyangiz
2.Sinfingiz
3.“Kelajak soati portfoliosi” deb sarlavha
3-qadam. Har bir mashg‘ulotdan keyin bittа varaq qo‘shing
Har safar “Kelajak soati” mashg‘ulotidan keyin siz nima qildingiz, o‘sha ishni (rasm, yozgan gaplaringiz, to‘ldirgan jadval) fayl-jildiga solib qo‘yasiz. Har bir varaqning yuqori burchagiga sanani yozishni unutmang.
4-qadam. Ishlarni tartib bilan joylashtiring
Varaqlarni oldin bajarilgani birinchi, keyingi ishlar ketma-ket tazrda joylashtirib boring. Ya’ni eng birinchi bajarilgan ish eng tepada bo‘ladi.
5-qadam. O‘zingiz haqingizda yozing
Alohida bitta varaqqa: “Men nimalarni yaxshi ko‘raman?”, “Kelajakda kim bo‘lishni xohlayman?” - shu kabi savollarga qisqagina javob yozing.
6-qadam. Ishlaringizni toza saqlang
Varaqlar burishmasin, iflos bo‘lmasin. Fayl-jildini doim ehtiyot qiling.
7-qadam. Har doim mashg‘ulotga olib keling
Portfolio doim yoningizda bo‘lsin - har “Kelajak soati” mashg‘ulotiga uni olib kelasiz.
Esda tuting: Portfolio - bu sizning kichik yutuqlaringiz yig‘iladigan xazina kabi narsa.
Chorak oxirida uni ochib ko‘rsangiz, o‘zingiz qancha ish qilganingizni ko‘rib, hayron qolasiz!

V. Sinfda yakuniy ko‘rsatma - 2 daqiqa

O‘qituvchi: O‘quvchilar keyingi mashg‘ulotda “Yangi O‘zbekiston” loyihamizni tayyorlaymiz.! Loyihani amalga oshirish usullari (intervyu, mavzuga doir videokontent, suhbat, rasm, taqdimot) tayyorlab kelish. O‘quvchilar guruh bo‘lib o‘zlaringiz xohlagan usulda loyiha ishini tayyorlab kelishingiz mumkin.
O‘qituvchi: Barakalla, ota-onangiz va oila-a’zolaringizga ham alohida tashakkur. Manashunday faol ishtirok va e’tibor uchun. Bizning rahmatimizni albatta yetkazib qo‘ying.
